Xorijiy davlatlar avtotransport vositalarining O‘zbekiston Respublikasi hududiga kirganligi hamda tranzit o‘tishi uchun yig‘imlarni undirish tartibi to‘g‘risidagi nizomga o‘zgartirishlar kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi Qonuni va O‘zbekiston Respublikasi Prezidentining 2017-yil 14-fevraldagi PF-4954-son “Yo‘l xo‘jaligini boshqarish tizimini yanada takomillashtirish chora-tadbirlari to‘g‘risida”gi hamda 2017-yil 2-sentabrdagi PF-5177-son “Valyuta siyosatini liberallashtirish bo‘yicha birinchi navbatdagi chora-tadbirlar to‘g‘risida”gi farmonlariga muvofiq O‘zbekiston Respublikasi Markaziy banki Boshqaruvi va Davlat bojxona qo‘mitasi qaror qiladi:
 1. O‘zbekiston Respublikasi Markaziy banki Boshqaruvi va Davlat bojxona qo‘mitasining 2015-yil 12-iyundagi 335-V, 02-02/12-26-son qarori (ro‘yxat raqami 2694, 2015-yil 9-iyul) (O‘zbekiston Respublikasi qonun hujjatlari to‘plami, 2015-y., 27-son, 365-modda) bilan tasdiqlangan Xorijiy davlatlar avtotransport vositalarining O‘zbekiston Respublikasi hududiga kirganligi hamda tranzit o‘tishi uchun yig‘imlarni undirish tartibi to‘g‘risidagi nizomga ilovaga muvofiq o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 1-band quyidagi tahrirda bayon etilsin:
 “1. Mazkur Nizomda quyidagi asosiy tushunchalardan foydalaniladi:
 qimmatliklar — milliy valyuta va kassa hujjatlari;
 kunlik hujjatlar — operatsion kun davomida rasmiylashtirilgan milliy valyutada amalga oshirilgan operatsiyalar hisobini yuritish hujjatlari;
 inkassatsiya xizmati — maxsus kassaning kunlik naqd pul tushumlarini inkassatsiya qilish va qimmatliklarni tashish bilan bog‘liq bo‘lgan xizmat.”.
 2. 2-banddagi “xorijiy valyutada” degan so‘zlar “milliy valyutada” degan so‘zlar bilan almashtirilsin;
 3. 4-band quyidagi tahrirda bayon etilsin:
 “4. Yig‘imlarni undirish uchun tegishli bojxona postida tijorat banki tomonidan milliy valyutada to‘lovlarni qabul qiluvchi bank kassasi (bundan buyon matnda maxsus kassa deb yuritiladi) tashkil qilinadi.”.
 4. 6-band quyidagi tahrirda bayon etilsin:
 “6. Maxsus kassa tijorat banki tomonidan yonmaydigan temir shkaf (seyf), telefon aloqasi, qo‘riqlash va yong‘in xavfsizligi signalizatsiyasi, milliy valyutani naqd pulsiz shaklda qabul qiluvchi to‘lov terminali, kompyuter, printer, hisoblash texnikasi, pul sanash mashinkasi, pullarni o‘rab-bog‘lash uchun banderol, tizimcha va plombalar, kassir uchun biriktirilgan maxsus plombir, amaliyot kassasining nomi yozilgan yoki uning tartib raqami ko‘rsatilgan muhr va shtamplar hamda blankalar bilan ta’minlangan bo‘lishi shart.”.
 5. 7, 8, 22-bandlardagi “vakolatli bank” degan so‘zlar “tijorat banki” degan so‘zlar bilan almashtirilsin.
 6. 9, 12 — 18, 24, 26, 29-bandlar va 3-ilova o‘z kuchini yo‘qotgan deb topilsin.
 7. 10 va 11-bandlar quyidagi tahrirda bayon etilsin:
 “10. Yig‘imlar undirilganligi haqida kassir tomonidan mazkur Nizomning 1-ilovasiga muvofiq shaklda kirim hujjati rasmiylashtiriladi. Bunda kassir hujjatda mijozning imzosi qo‘yilganligini hamda to‘g‘ri va to‘liq to‘ldirilganligini tekshirishi shart.
 11. Kirim hujjati bir nusxada tayyorlanadi. Kirim hujjatning ma’lumotnoma qismi kunlik kassa hujjatlariga tikib qo‘yiladi, kvitansiya qismi naqd pulni topshirgan mijozga taqdim etiladi.”.
 8. 19-band quyidagi tahrirda bayon etilsin:
 “19. Kassir tomonidan operatsion kun yakunida maxsus kassada qimmatliklar asosida amalga oshirilgan operatsiyalar bo‘yicha mazkur Nizomning 2-ilovasiga muvofiq shaklda hisobot tuziladi va imzolanadi.”.
 9. 20-banddagi “vakolatli bankka” degan so‘zlar “tijorat bankiga” degan so‘zlar bilan almashtirilsin.
 10. 21-banddagi “vakolatli bankning” degan so‘zlar “tijorat bankining” degan so‘zlar bilan almashtirilsin.
 11. 23-band quyidagi tahrirda bayon etilsin:
 “23. Yig‘imlardan tushgan mablag‘lar (bundan buyon matnda mablag‘lar deb yuritiladi) tijorat banklari tomonidan O‘zbekiston Respublikasi Vazirlar Mahkamasi huzuridagi Respublika yo‘l jamg‘armasining shaxsiy g‘azna hisobvarag‘iga o‘tkaziladi.”.
 12. 25-band quyidagi tahrirda bayon etilsin:
 “25. Operatsion kun yakunida maxsus kassa tomonidan qabul qilingan mablag‘lar tegishli tijorat bankiga inkassatsiya xizmati orqali topshiriladi. Mablag‘lar keyingi ish kunidan kechikmagan holda Jamg‘armaning tegishli shaxsiy g‘azna hisobvaraqlariga o‘tkazib beriladi.”.
 13. 27-banddagi “Vakolatli bank” degan so‘zlar “Tijorat banki” degan so‘zlar bilan almashtirilsin. 
 14. 1-ilova mazkur o‘zgartirishlarning 1-ilovasiga muvofiq tahrirda bayon etilsin.
 15. 2-ilova mazkur o‘zgartirishlarning 2-ilovasiga muvofiq tahrirda bayon etilsin.
 16. Mazkur o‘zgartirishlar O‘zbekiston Respublikasi Vazirlar Mahkamasi huzuridagi Respublika yo‘l jamg‘armasi bilan kelishilgan.